ระเบียบกรมการขนส่งทางบก
ระเบียบกรมการขนส่งทางบก
ว่าด้วยการอนุญาตเป็นผู้ฝึกสอนขับรถ
พ.ศ.
๒๕๔๗
 

อาศัยอำนาจตามความในข้อ
๖ แห่งกฎกระทรวงว่าด้วยการรับรองโรงเรียนสอนขับรถ พ.ศ. ๒๕๔๖
อธิบดีกรมการขนส่งทางบกวางระเบียบเพื่อกำหนดหลักเกณฑ์การขอรับอนุญาตเป็นผู้ฝึกสอนขับรถไว้
ดังต่อไปนี้

ข้อ ๑ ระเบียบนี้เรียกว่า ระเบียบกรมการขนส่งทางบก
ว่าด้วยการอนุญาตเป็นผู้ฝึกสอนขับรถ พ.ศ. ๒๕๔๗

ข้อ ๒ บรรดาระเบียบ ข้อบังคับ
หรือคำสั่งอื่นใดในส่วนที่มีไว้แล้วในระเบียบนี้หรือซึ่งขัดหรือแย้งกับระเบียบนี้ให้ใช้ระเบียบนี้แทน

ข้อ ๓[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบษาเป็นต้นไป

ข้อ ๔ ในระเบียบนี้
ผู้ฝึกสอนขับรถ
หมายถึง ผู้ทำการสอน การอบรม และฝึกหัดขับรถทุกประเภททั้งภาคทฤษฎีและภาคปฏิบัติ
ผู้อนุญาต
หมายความรวมถึง ผู้ซึ่งได้รับมอบหมายจากอธิบดีกรมการขนส่งทางบก

ข้อ ๕ ให้รองอธิบดีกรมการขนส่งทางบก
(ฝ่ายวิชาการ) รักษาการตามระเบียบนี้

หมวด
๑
การขอรับอนุญาตและการอนุญาต
 

ข้อ ๖
ผู้ใดประสงค์จะขอรับอนุญาตเป็นผู้ฝึกสอนขับรถไม่ว่าจะมีภูมิลำเนาอยู่ ณ
ที่ใดให้ยื่นคำขอได้ที่ฝ่ายมาตรฐานและคุณภาพการสอนขับรถยนต์
สำนักวิศวกรรมและความปลอดภัย กรมการขนส่งทางบก

ข้อ ๗
ผู้ขอรับอนุญาตเป็นผู้ฝึกสอนขับรถต้องมีคุณสมบัติ ดังนี้
(๑)
มีความรู้ความสามารถตามที่อธิบดีกรมการขนส่งทางบกกำหนด
(๒)
ไม่เป็นบุคคลวิกลจริตหรือจิตฟั่นเฟือน
(๓)
ไม่เป็นผู้มีโรคติดต่อซึ่งเป็นที่น่ารังเกียจ
(๔) ไม่เป็นผู้ติดสุรา
ยาเสพติด หรือวัตถุออกฤทธิ์ต่อจิตและประสาท
(๕)
ไม่อยู่ในระหว่างถูกพักใช้ หรือถูกเพิกถอนใบอนุญาตเป็นผู้ฝึกสอนขับรถ
(๖)
ไม่เป็นผู้เคยได้รับโทษจำคุก
โดยคำพิพากษาถึงที่สุดให้จำคุกในความผิดเกี่ยวกับการใช้รถ
ตามกฎหมายว่าด้วยการขนส่งทางบกและกฎหมายว่าด้วยรถยนต์หรือความผิดเกี่ยวกับการก่อให้เกิดภยันตรายต่อประชาชน
ความผิดเกี่ยวกับเพศ ความผิดต่อชีวิต ความผิดต่อร่างกาย ความผิดต่อเสรีภาพ
ความผิดฐานลักทรัพย์และวิ่งราวทรัพย์ ความผิดฐานกรรโชก รีดเอาทรัพย์
ชิงทรัพย์และปล้นทรัพย์ ความผิดฐานยักยอก ความผิดฐานรับของโจร และความผิดฐานทำให้เสียทรัพย์ตามประมวลกฎหมายอาญา
หรือความผิดเกี่ยวกับยาเสพติดให้โทษ ตามกฎหมายว่าด้วยยาเสพติดให้โทษ
หรือโดยคำสั่งที่ชอบด้วยกฎหมายให้จำคุก
เว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษ
หรือพ้นโทษมาแล้วไม่น้อยกว่า ๓ ปี
(๗)
มีความประพฤติเรียบร้อยไม่บกพร่องในศีลธรรมอันดี

ข้อ ๘
ให้ผู้ขออนุญาตเป็นผู้ฝึกสอนขับรถยื่นคำขอพร้อมด้วยหลักฐานประกอบคำขอ
ดังนี้
(๑)
ภาพถ่ายบัตรประจำตัวประชาชน หรือบัตรอื่นซึ่งใช้แทนบัตรประจำตัวประชาชน
หรือใบสำคัญประจำตัวคนต่างด้าว หรือหนังสือเดินทาง หรือเอกสารที่ใช้แทนหนังสือเดินทาง
แล้วแต่กรณี
(๒)
ภาพถ่ายสำเนาทะเบียนบ้าน หรือใบสำคัญถิ่นที่อยู่
หรือหลักฐานแสดงที่พักอาศัยในราชอาณาจักรของผู้ยื่นคำขอ
(๓)
ใบรับรองแพทย์ที่รับรองว่าผู้ขออนุญาตไม่เป็นผู้มีโรคประจำตัวอันอาจจะเป็นอันตรายในขณะขับรถ
หรือโรคติดต่อซึ่งเป็นที่รังเกียจ ไม่เป็นบุคคลวิกลจริต ไม่เป็นผู้ติดสุรา
ยาเสพติด หรือวัตถุออกฤทธิ์ต่อจิตและประสาท
(๔)
ภาพถ่ายหลักฐานที่แสดงว่าเป็นผู้ได้รับใบอนุญาตขับรถตามประเภทหรือชนิดที่ขอรับอนุญาตมาแล้วไม่น้อยกว่า
๓ ปี ในขณะยื่นคำขอ
(๕) รูปถ่ายขนาด ๓ x
๔ เซนติเมตร จำนวน ๓ รูป เป็นรูปถ่ายครึ่งตัวหน้าตรงไม่สวมหมวกและแว่นตาดำ
เว้นแต่บุคคลซึ่งจำต้องสวมหมวกหรือโพกผ้าตามลัทธิศาสนาของตน
และถ่ายก่อนวันยื่นคำขอไม่เกิน ๖ เดือน
(๖)
ภาพถ่ายแสดงวุฒิการศึกษา

ข้อ ๙ ใบอนุญาตเป็นผู้ฝึกสอนขับรถ แบ่งออกเป็น ๔
ประเภท ดังนี้
(๑)
ประเภทหลักสูตรผู้ฝึกสอนขับรถที่ใช้เพื่อการขนส่งทางบก
(๒)
ประเภทหลักสูตรผู้ฝึกสอนขับรถยนต์
(๓)
ประเภทหลักสูตรผู้ฝึกสอนขับรถจักรยานยนต์
(๔)
ประเภทหลักสูตรผู้ฝึกสอนขับรถอื่นๆ ตามที่อธิบดีกรมการขนส่งทางบกกำหนด
ใบอนุญาตผู้ฝึกสอนขับรถประเภท
๑ ให้ใช้แทนใบอนุญาตผู้ฝึกสอนขับรถประเภท ๒ ได้
ใบอนุญาตผู้ฝึกสอนขับรถให้เป็นไปตามแบบที่กรมการขนส่งทางบกกำหนด

ข้อ ๑๐ ผู้ขออนุญาตเป็นผู้ฝึกสอนขับรถตามข้อ ๙
ต้องผ่านการอบรมและทดสอบจากกรมการขนส่งทางบก
หลักเกณฑ์การอบรมและทดสอบให้เป็นไปตามที่อธิบดีกรมการขนส่งทางบกกำหนด

ข้อ ๑๑ ใบอนุญาตผู้ฝึกสอนขับรถให้มีอายุ ๕ ปี
นับแต่วันออกใบอนุญาต
การขอต่ออายุใบอนุญาตผู้ฝึกสอนขับรถ
ให้ยื่นคำขอ ณ
สำนักงานที่ออกใบอนุญาตพร้อมด้วยสำเนาใบอนุญาตผู้ฝึกสอนขับรถหรือใบแทน
ก่อนใบอนุญาตสิ้นอายุไม่น้อยกว่า ๓๐ วัน

ข้อ ๑๒ ในกรณีใบอนุญาตผู้ฝึกสอนขับรถสูญหาย
ถูกทำลาย หรือชำรุดในสาระสำคัญให้ผู้ได้รับอนุญาตยื่นคำขอรับใบแทนใบอนุญาตผู้ฝึกสอนขับรถพร้อมด้วยหลักฐานการรับแจ้งความของสถานีตำรวจ
หรือใบอนุญาตผู้ฝึกสอนขับรถที่ชำรุดนั้น ภายใน ๑๕ วัน
นับแต่วันที่ได้ทราบถึงการสูญหาย ถูกทำลายหรือชำรุดดังกล่าว

หมวด
๒
ข้อปฏิบัติของผู้ฝึกสอนขับรถ
 

ข้อ ๑๓ ผู้ได้รับอนุญาตเป็นผู้ฝึกสอนขับรถจะต้องแสดงใบอนุญาตผู้ฝึกสอนขับรถตลอดเวลาในขณะปฏิบัติหน้าที่

ข้อ ๑๔
ในขณะปฏิบัติหน้าที่ผู้ได้รับอนุญาตเป็นผู้ฝึกสอนขับรถต้อง
(๑)
แต่งกายสะอาดเรียบร้อยตามแบบที่กรมการขนส่งทางบกกำหนด
(๒)
ไม่แสดงกิริยาหรือใช้ถ้อยคำไม่สุภาพ เสียดสี ดูหมิ่น ก้าวร้าว
รบกวนหรือเหยียดหยามผู้หนึ่งผู้ใด
หรือส่งเสียงด้วยประการหนึ่งประการใดในลักษณะที่ไม่สมควรหรือไม่สุภาพ
(๓)
ไม่เสพสุราหรือของมึนเมาอย่างอื่น
(๔)
ไม่เสพยาเสพติดหรือวัตถุออกฤทธิ์ต่อจิตและประสาท
(๕)
ไม่สอนขับรถในขณะที่ร่างกายหรือจิตใจหย่อนความสามารถ
(๖)
ไม่บรรทุกผู้อื่นที่ไม่เกี่ยวข้องไปด้วยในการฝึกหัดขับรถ
(๗) ไม่กระทำการใดๆ
อันเป็นการละทิ้งหน้าที่การสอนโดยไม่มีเหตุอันควร

ข้อ ๑๕
ผู้ได้รับอนุญาตเป็นผู้ฝึกสอนขับรถต้องลงนามรับรองรายงานการสอนรายงานการทดสอบและหนังสือรับรองการเรียนของผู้เรียนทุกคน

ข้อ ๑๖
ผู้ได้รับอนุญาตเป็นผู้ฝึกสอนขับรถต้องไม่เรียก รับ เงินหรือทรัพย์สินใดๆ
จากผู้เรียน
เพื่อให้กระทำการหรือไม่กระทำการใดให้ผิดไปจากหลักเกณฑ์และเงื่อนไขต่างๆ
ที่กำหนดไว้ในระเบียบนี้และระเบียบกรมการขนส่งทางบกว่าด้วยการรับรองโรงเรียนสอนขับรถ
พ.ศ. ๒๕๔๗

ข้อ ๑๗
ในกรณีมีเหตุอันควรเชื่อว่าในขณะปฏิบัติหน้าที่เป็นผู้ฝึกสอนขับรถเสพสุราหรือเสพสารเสพติดอื่นใด
ผู้นั้นต้องยินยอมเข้ารับการตรวจจากสถานพยาบาลตามคำสั่งของผู้อนุญาตหรือผู้ที่ได้รับมอบหมายโดยค่าใช้จ่ายของตนเอง

หมวด
๓
การตักเตือน
พักใช้ และการเพิกถอนใบอนุญาตผู้ฝึกสอนขับรถ
 

ข้อ ๑๘
เมื่อความปรากฏภายหลังว่าผู้ได้รับอนุญาตเป็นผู้ฝึกสอนขับรถขาดคุณสมบัติตามข้อ
๗ ให้ผู้อนุญาตเพิกถอนใบอนุญาตผู้ฝึกสอนขับรถนั้น

ข้อ ๑๙
ผู้ฝึกสอนขับรถที่ไม่ยินยอมเข้ารับการตรวจตามข้อ ๑๗
หรือผลการตรวจปรากฏว่าผู้นั้นเสพสุราหรือมีสารเสพติดในร่างกาย
ให้ผู้อนุญาตเพิกถอนใบอนุญาตผู้ฝึกสอนขับรถนั้น

ข้อ ๒๐
ในกรณีตรวจสอบพบว่าใบอนุญาตขับรถหรือใบอนุญาตเป็นผู้ประจำรถของผู้ได้รับอนุญาตเป็นผู้ฝึกสอนขับรถสิ้นอายุ
ให้ผู้อนุญาตสั่งพักใช้ใบอนุญาตผู้ฝึกสอนนั้นจนกว่าจะได้มีการต่ออายุใบอนุญาตขับรถหรือใบอนุญาตเป็นผู้ประจำรถแล้ว

ข้อ ๒๑
ผู้ได้รับอนุญาตเป็นผู้ฝึกสอนขับรถฝ่าฝืนหรือไม่ปฏิบัติตามข้อกำหนดในข้อ ๑๓
ข้อ ๑๔ (๑) (๕) (๖) และ (๗) หรือข้อ ๑๕ ให้ผู้อนุญาตตักเตือนเป็นหนังสือ
และหากผู้นั้นกระทำความผิดในข้อหาเดียวกันซ้ำอีกให้ผู้อนุญาตพักใช้ใบอนุญาตผู้ฝึกสอนมีกำหนด
๑ เดือน

ข้อ ๒๒
ผู้ได้รับอนุญาตเป็นผู้ฝึกสอนขับรถฝ่าฝืนหรือไม่ปฏิบัติตามข้อกำหนดในข้อ ๑๔
(๒) (๓) และ (๔) ให้ผู้อนุญาตพักใช้ใบอนุญาตผู้ฝึกสอนมีกำหนด ๓ เดือน
และหากผู้นั้นกระทำความผิดในข้อหาเดียวกันซ้ำอีกให้ผู้อนุญาตเพิกถอนใบอนุญาตเป็นผู้ฝึกสอนขับรถ

ข้อ ๒๓
ผู้ได้รับอนุญาตเป็นผู้ฝึกสอนขับรถผู้ใดลงนามในหนังสือรับรองผลการเรียนหรือรายงานการเรียนการสอน
หรือรายงานการทดสอบวัดผลเป็นเท็จให้ผู้อนุญาตเพิกถอนใบอนุญาตผู้ฝึกสอนขับรถนั้น

ข้อ ๒๔
ผู้ได้รับอนุญาตเป็นผู้ฝึกสอนขับรถผู้ใดทำการสอนขับรถในระหว่างถูกพักใช้ใบอนุญาตผู้ฝึกสอนขับรถหรืออนุญาตให้บุคคลอื่นใช้ใบอนุญาตของตนให้ผู้อนุญาตเพิกถอนใบอนุญาตผู้ฝึกสอนขับรถนั้น

ข้อ ๒๕
ผู้ได้รับอนุญาตเป็นผู้ฝึกสอนขับรถที่ถูกพักใช้
หรือถูกเพิกถอนใบอนุญาตผู้ฝึกสอนขับรถ ต้องส่งคืนใบอนุญาตนั้นภายใน ๗ วัน
นับแต่วันรับทราบคำสั่ง

ประกาศ
ณ วันที่ ๒๑ มิถุนายน พ.ศ. ๒๕๔๗
ปิยะพันธ์ จัมปาสุต
อธิบดีกรมการขนส่งทางบก























พรพิมล/พิมพ์
๙
กันยายน ๒๕๔๗
สุนันทา/นวพร/ตรวจ
๒๑
กันยายน ๒๕๔๗
A+B

[๑] รก.๒๕๔๗/พ๗๗ง/๔๒/๑๕
กรกฎาคม ๒๕๔๗